太陽系

太陽系係位於銀河系嘅一個星系，而太陽系嘅中心係太陽，佢本身嘅質量就佔咗太陽系嘅 99.8%，其餘嘅0.2%係圍繞住太陽運行嘅八大行星同佢哋嘅衛星、小行星同埋一啲細小嘅星際物質。

拉闊來講，太陽系個範圍，包括太陽、四個石質內行星，石質小行星帶，四個氣質外行星，冰質柯伊伯帶。柯伊伯帶之外，係個分散物質盤，叫黃道離散天體，跟住就係太陽層。再出啲就係估計有歐特星雲。

太陽系嘅物質分三種：行星、矮行星、同埋太陽系細嘢。以太陽做中心，由近到遠，行星次序係水星、金星、地球、火星、木星、土星、天王星同海王星。呢八個行星，有六個係有天然衞星，而外行星重會有星塵圍住，變成個星環。

而矮行星有5個，佢哋嘅次序係穀神星、冥王星、妊神星、鳥神星同鬩神星，除咗妊神星之外其他都有天然衞星。

太陽系細嘢就有小行星、衛星同彗星等等。

太陽 

太陽係太陽系入面嘅恆星，佢好重，係地球質量嘅332,900倍，佔太陽系整體質量嘅99.86%。佢嘅質量高到可以為核心提供足夠嘅溫度同密度，去維持核融合反應將氫轉做氦。呢個過程會放出好多能量，大部份以電磁波嘅形式散發出去，其中絕大部份係可見光。

因為太陽核心嘅核融合反應係將氫轉做氦，根據定義太陽屬於主序星，事實上佢屬於G2-類主序星，呢個分類係同有效溫度有關嘅。太陽嘅溫度喺主序星之中屬於中間。整體嚟講，比太陽凍同埋暗嘅紅矮星佔咗銀河系入面恆星嘅大約75%。

太陽係一粒第一星族星，有大量比氫同氦重嘅元素，比第二星族嘅星為多。「金屬」係喺古老嘅恆星爆炸嗰陣喺星核到形成嘅，所以要有啲恆星「死咗」呢個宇宙先會有呢啲「金屬」。古老嘅恆星入面有少啲金屬，後來嘅就有多啲。現時嘅理論認為高金屬量係太陽系能夠形成行星系統嘅重要條件，因為行星係透過金屬吸積而成。